PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/015	Bratislava 07. marca 2008	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0016/OK/2008 začatom dňa 25.02.2008 na základe oznámenia koncentrácie podnikateľom General Elektric Company so sídlom 3135 Easton Turnpike, Fairfield, Connecticut 06431, Spojené štáty americké prostredníctvom JUDr. Aleny Černejovej, advokátky Advokátskej kancelárie Černejová & Hrbek so sídlom Kýčerského 7, 811 05 Bratislava, vo veci koncentrácie podnikateľov General Electric Company so sídlom 3135 Easton Turnpike, Fairfield, Connecticut 06431, Spojené štáty americké a Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov General Electric Company so sídlom 3135 Easton Turnpike, Fairfield, Connecticut 06431, Spojené štáty americké a Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia, na základe Implementačnej zmluvy uzatvorenej dňa 04.02.2008 medzi podnikateľmi GE Healthcare Life Sciences Ltd so sídlom Amersham Please, Little Chalfont, Buckinghamshire, HP7 9NA, Veľká Británia;  General Electric Company so sídlom 3135 Easton Turnpike, Fairfield, Connecticut 06431, Spojené štáty americké a Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia zastavuje, pretože dôvod na konanie nebol daný. 

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 25.02.2008 doručené oznámenie koncentrácie zaevidované úradom pod č. 760/2008 podnikateľom General Electric Company so sídlom 3135 Easton Turnpike, Fairfield, Connecticut 06431, Spojené štáty americké (ďalej len „General Electric“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), prostredníctvom JUDr. Aleny Černejovej, advokátky Advokátskej kancelárie Černejová & Hrbek so sídlom Kýčerského 7, 811 05 Bratislava (ďalej len „právna zástupkyňa“) vo veci koncentrácie, ktorá spočíva v získaní nepriamej kontroly podnikateľom General Electric nad podnikom spoločnosti Whatman plc so sídlom Springfield Mill, James Whatman Way, Maidstone, Kent, ME 14 2LE Veľká Británia (ďalej len „Whatman“) prostredníctvom spoločnosti GE Healthcare Life Sciences Ltd. so sídlom Amersham Please, Little Chalfont, Buckinghamshire, HP7 9NA, Veľká Británia (ďalej len „GE Healthcare“), na základe Implementačnej zmluvy uzatvorenej dňa 04.02.2008 medzi GE Healthcare; General Electric a Whatman (ďalej len „Implementačná zmluva“).

	Na základe vyššie uvedeného sa dňa 25.02.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie spoločností General Electric a Whatman, o čom úrad prostredníctvom právnej zástupkyne informoval spoločnosť General Electric listom č. 0896/PMÚ SR/2008 zo dňa 04.03.2008.

	Vzhľadom na skutočnosť, že úrad na základe podkladov a informácií predložených v oznámení koncentrácie zistil, že sa nejedná o koncentráciu, informoval spoločnosť General Electric vo vyššie uvedom liste, že predmetné správne konanie vo veci koncentrácie podnikateľov General Electric a Whatman bude zastavené.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť General Electric je založená podľa práva štátu New York, ktorá pôsobí celosvetovo v oblasti rozličnej výroby, technológie a služieb. Spoločnosť General Electric podniká v oblastiach ako sú lietadlá, motory, informačné služby, elektrické systémy, osvetlenie, priemyselné systémy, medicínske systémy, plasty, vysielanie, finančné služby a dopravné systémy. Spoločnosť General Electric sa člení na rôzne divízie, ktoré sa delia na vlastné obchodné oddelenia. Medzi základné divízie patri GE Infrastructure, GE Industrial, GE Commercial Finance, NBC Universal, GE Money a GE Healthcare. 
	V súčasnosti nad spoločnosťou General Electric žiadny podnikateľ nevykonáva kontrolu. Spoločnosť General Electric vykonáva kontrolu nad viacerými spoločnosťami sídliacimi v zahraničí. Dcérskymi spoločnosťami spoločnosti General Electric, ktoré sídlia na území Slovenskej republiky sú okrem iných aj:

-	GE Inspection Technologies, s.r.o. so sídlom Piešťanská 1202/44, 915 28 Nové Mesto nad Váhom, IČO: 35 866 772,
-	GE Equipment Services SK, s.r.o. so sídlom Nitrianska 5, 917 54 Trnava, IČO: 35 944 927,
-	OC Slovakia, s.r.o. so sídlom Karadžičova 8, 821 08 Bratislava, IČO: 35 955 201,
-	General Electric International (Slovensko), s.r.o. so sídlom Čajakova 13,      811 05 Bratislava, IČO: 35 705 795,
-	GE Security Slovakia s.r.o. so sídlom Jókaiho 1, 821 06 Bratislava, IČO: 31 380 948,
-	GE Money Brokers, a.s. so sídlom Bottova 7, 811 09 Bratislava, IČO: 35 783 214,
-	Bentley Nevada Slovakia, s.r.o. so sídlom Polianky 17, 844 31 Bratislava, IČO: 35 773 103,
-	GE Money, a.s. so sídlom Bottova 7, 811 09 Bratislava, IČO: 17 324 220. 

Na základe vyššie uvedeného úrad dospel k záveru, že spoločnosť General Electric je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. písm. a) zákona vzťahuje.

	Spoločnosť Whatman bola zaregistrovaná registrátorom spoločností pre Anglicko a Wales podľa zákona o spoločnostiach z roku 1985. Spoločnosť Whatman pôsobí celosvetovo ako dodávateľ filtračných technológií. Spoločnosť sa delí na tri organizačné divízie: divízia laboratórnej vedy, divízia biovedy a divízia medicínskych technológií. 
	V súčasnosti žiadny podnikateľ nevykonáva nad spoločnosťou Whatman kontrolu. Spoločnosť Whatman kontroluje viacero spoločností so sídlom v zahraničí. Na území Slovenskej republiky však nevykonáva kontrolu nad žiadnou spoločnosťou. 

	Na základe vyššie uvedeného úrad dospel k záveru, že spoločnosť Whatman je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 4 zákona kontrolou sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Účastník správneho konania podnikateľ General Electric uviedol ako právny titul vzniku predmetnej koncentrácie Implementačnú zmluvu, na základe ktorej podnikateľ General Electric získa kontrolu nad podnikom podnikateľa Whatman.
Z Implementačnej zmluvy vyplýva, že navrhovaná transakcia sa môže uskutočniť prostredníctvom Plánu opatrení alebo na základe Ponuky na prevzatie. Plán opatrení je postup podľa článku 425 Zákona o spoločnostiach, podľa ktorého ak má dôjsť k získaniu akcií spoločnosti Whatman podnikateľom General Electric, je nutné uskutočniť nasledovné kroky: 
-	Plán opatrení bude schválený väčšinou počtu akcionárov podnikateľa Whatman, ktorých sa plán opatrení týka, prítomných a hlasujúcich, ktorí majú zároveň aspoň tri štvrtiny hodnoty akcií,
-	všetky rozhodnutia potrebné na uskutočnenie Plánu opatrení budú prijaté požadovanou väčšinou akcionárov na valnom zhromaždení a
-	Plán opatrení bude schválený Súdom. 
Z Implementačnej zmluvy taktiež vyplýva, že podnikateľ General Electric sa môže kedykoľvek rozhodnúť, že sa predmetná transakcia uskutoční prostredníctvom Ponuky na prevzatie namiesto Plánu opatrení. Ponuka na prevzatie je podmienená platnou akceptáciou najmenej 90% nominálnej hodnoty akcií podnikateľa Whatman, ktorých sa ponuka na prevzatie týka. 

	Z vyššie uvedeného teda vyplýva, že Implementačná zmluva predpokladá dva spôsoby nadobudnutia kontroly podnikateľom General Electric nad podnikom podnikateľa Whatman. Prvým spôsobom nadobudnutia je Plán opatrení, ktorý podlieha schváleniu väčšinou počtu akcionárov, ktorí majú zároveň tri štvrtiny hodnoty akcií, schváleniu rozhodnutí potrebných na uskutočnenie Plánu opatrení požadovanou väčšinou akcionárov na valnom zhromaždení a schváleniu Súdom alebo na základe druhého spôsobu, a to prostredníctvom Ponuky na prevzatie. 

	Úrad teda analýzou Implementačnej zmluvy dospel k záveru, že predmetná zmluva  neumožňuje podnikateľovi General Electric vykonávať rozhodujúci vplyv na činnosť podnikateľa Whatman na zloženie, hlasovanie alebo rozhodovacie orgány podnikateľa Whatman, a teda podnikateľ General Electric na jej základe nezískal kontrolu nad podnikom podnikateľa Whatman podľa § 9 ods. 1 zákona.

	Nakoľko za právny titul vzniku predmetnej koncentrácie úrad považuje v prípade Plánu opatrení, súhlas akcionárov podnikateľa Whatman na zhromaždení na príkaz Súdu a na valnom zhromaždení, ku ktorým dôjde dňa 09.03.2008, a v prípade získania kontroly na základe Ponuky na prevzatie prevod akcií, tak predmetné získanie vyššie uvedených súhlasov alebo prevod akcií v prípade uskutočnenia Ponuky na prevzatie, nebude porušením § 10 ods. 14 zákona, vzhľadom na to, že právny úkon, ktorý je uznaný za právny titul vzniku koncentrácie, nie je porušením práva a teda ani porušením § 10 ods. 14 zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
	
	Vzhľadom na skutočnosť, že uzatvorením Implementačnej zmluvy nedošlo k naplneniu skutkovej podstaty § 9 ods. 1 zákona, úrad predmetné správne konanie zastaví podľa § 32 ods. 2 písm. c) zákona.

	Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

Rozhodnutie sa doručuje:

JUDr. Alena Černejová
Advokátska kancelária Černejová & Hrbek
Kýčerského 7
811 05 Bratislava